अटल अस्थि कलश पर बवाल, आपस में भिड़े कांग्रेस-भाजपा कार्यकर्ता
रायपुर। छत्तीसगढ़ में पूर्व प्रधानमंत्री अटल बिहारी वाजपेयी के कथित अस्थि कलश को लेकर राजधानी रायपुर में जमकर हंगामा हुआ। कांग्रेस का आरोप है कि अटल बिहारी वाजपेयी के अस्थि कलशों को भाजपा के प्रदेश कार्यालय में अपमान हो रहो रहा है। इसे लेकर कांग्रेस का एक प्रतिनिधिमंडल प्रदेश अध्यक्ष भूपेश बघेल और अटल बिहारी वाजपेयी की भतीजी करुणा शुक्ला के नेतृत्व में भाजपा कार्यालय एकात्म परिसर का घेराव करने मंगलवार को पहुंचा।
कांग्रेस कार्यकर्ताओं ने आरोप लगाया है कि भाजपा नेताओं ने अभी तक अटल बिहारी वाजपेयी की अस्थियों को विसर्जित नहीं किया है इसलिए वे भाजपा दफ्तर जाकर अस्थियां लेंगे फिर उसे विसर्जित करेंगे। इसके लिए सैकड़ों कार्यकर्ता मंगलवार को भाजपा कार्यलय पहुंचे। इस दौरान भाजपा-कांग्रेस के कार्यकर्ताओं के बीच जमकर धक्का मुक्की भी हुई। मौके पर पहुंची पुलिस ने कई कांग्रेसियों को गिरफ्तार कर लिया।
इस घटनाक्रम के बाद भाजपा के प्रदेशाध्यक्ष धरमलाल कौशिक ने प्रेस कॉफ्रेंस कर स्पष्ट किया की जिस कलश को कांग्रेसी अस्थि कलश बता रहे हैं असल में वह अटल बिहारी वाजपेयी की स्मृति में अटल नगर में बनने वाले स्मारक के लिए लाई गई मिट्टी का कलश है। इसके लिए भाजपा ने एक वीडिया भी दिखाया। साथ ही कांग्रेस पर वाजपेयी और प्रदेश को अपमानित करने का आरोप लगाया है।